V. Misjonimeelne kogudus saab aru, kuidas  evangelism kõige paremini toimib.  Sellise koguduse stardijoon oma kogukonna keskel on kultuur, inimeste pürgimused, küsimused, vajadused ja vaimulaad.  Misjonimeelne kogudus rõhutab neid asju, mis on mittekristlastele kõige asjakohasemad, lähevad neile kõige rohkem korda: isikliku elu eesmärk ja mõte, mingisse kogukonda kuulumine (erinevad kogemused Eestis näitavad, et see mitte alati pole nii. Samalaadseid kogemusi on siiski ka mitmel pool maailmas), omaksvõetuse kogemine, elumuutus.  Selline  kogudus rõhutab selgelt et evangeelne elulaad on evangelismi alus. Evangelism kui elulaad. Inimesed ja suhted on need, mis loevad! Keegi pastor jutustas noorest naisest kes tuli pärast evangeelset jutlust eestpalvele. Jutlustaja küsis temalt, mis oli see konkreetne mõte jutluses, mis ajendas teda selleks sammuks. Naine vastas, et ta ei mäleta midagi jutluse sisust. Ta tegi otsuse otsida isiklikku suhet Jumalaga pärast samal hommikul toimunud telefonikõnet oma vanematega, kes ütlesid talle, et nad andestavad  kõik, mida tütar neile teinud on! Niisiis, koguduse liikmed on oma igapäevastes suhetes Jeesuse õpetusi praktiseerivad kristlased - kodus, sõprade ringis, koolis, tööl jne.  Kogudus õpib pidevalt kuidas oma usku jagada. Mitte ainult pastor pole see, kes oma usust tunnistab vaid seda teevad kõik koguduse liikmed nii tegudes kui sõnadega usku tunnistades. Kogudus korraldab oma elu nii, et inimestel on võimalik nende usku jagada. Kogudusel on selged eesmärgid kuidas Kristuse elu oma kogukonnas nii öelda  "lihaks" muuta. Siin aitab eesmärgilause sõnastamine ja strateegiline tegevus.